b'\n_START_ARTICLE_\nClaude Mathieu de Gardane\n_START_PARAGRAPH_\nClaude Mathieu de Gardane (Marseille, 11. srpnja 1766. \xe2\x88\x92 Lincel, 30. sije\xc4\x8dnja 1818.), francuski diplomat i konji\xc4\x8dki general za vrijeme Francuske revolucije i Napoleonovih pohoda._NEWLINE_Istaknuo se kao satnik u bitkama protiv habsbur\xc5\xa1ke vojske u sjevernoj Italiji nakon \xc4\x8dega ga je J. V. M. Moreau promaknuo u brigadnog generala. Nastavio je napredovati u karijeri i po\xc4\x8detkom 1800-ih godina postao je jednim od vode\xc4\x87ih diplomata, a 1807. godine povjerena mu je misija sklapanja saveza s Iranom protiv Rusije. Posredni\xc5\xa1tvom Gardanea i Jauberta, u travnju 1807. godine Napoleon i iranski veleposlanik M. M. R. Kazvini u pala\xc4\x8di Finckenstein (Isto\xc4\x8dna Pruska) sklopili su sporazum o savezni\xc5\xa1tvu, no postao je ni\xc5\xa1tavan svega dva mjeseca kasnije kada je Napoleon sklopio mirovni sporazum s ruskim carem Aleksandrom I. U prosincu iste godine Gardane je vodio misiju u Teheran u cilju postizanja novog saveza protiv Britanije odnosno zajedni\xc4\x8dke invazije na Indiju, no iranski dvor nije bio sklon takvim idejama. Me\xc4\x91utim, Fateh Ali-\xc5\xa1ah pristao je izbaciti sve Britance iz zemlje i gospodarski pogodovati Francuzima. Nakon pada Napoleonovog re\xc5\xbeima Gardane se povukao iz politi\xc4\x8dke slu\xc5\xbebe i umro je u Lincelu 30. sije\xc4\x8dnja 1818. godine.'